Samarqandda ayolning ona-bola tomonidan nega kaltaklangani ma'lum bo'ldi

Samarqandda ona va bola ayolni “samosud” qilgani aks etgan video tarqalgandi. Viloyat Ichki ishlar boshqarmasi matbuot kotibi holat bo'yicha “Bugun.uz”ga qo'shimcha ma'lumot berdi.
Ma'lum qilinishicha, holat 13 iyun kuni Ishtixon tumani Orlot mahalla fuqarolar yig'ini hududida joylashgan fermer xo'jaligida sodir bo'lgan. Ushbu yer xo'jaligidan ijarachi sifatida foydalanib kelayotgan ikki ayol o'rtasida kelishmovchilik yuzaga kelgan, janjalga esa ayollardan birining o'g'li ham aralashgan. Shundan so'ng ona-bola ayolga tan jarohatlari yetkazgan.

Hozirda holat yuzasidan Jinoyat kodeksining 277-moddasi (Bezorilik) 2-qismi bilan jinoyat ishi qo'zg'atilib, tergov harakatlari olib borilmoqda.
Avvalroq Buxoroda soliq idorasi xodimi boshchiligida erkakni “samosud” qilgan tadbirkorlar ushlangandi. Shuningdek, Surxondaryoda kundoshini “samosud” qilgan ayol va uning opasi 3,5 yilga qamalgan.